
Ropogós szendvicszsemlék 

Hozzávalók:

Este:
· 200 g finomliszt

· 130 g langyos víz

· 30 g aktív kovász

· 3 g friss élesztő

A hozzávalókat egy edénybe mérjük, alaposan összekeverjük és szorosan lefedjük. 12 órán keresztül a konyhapulton magára hagyjuk. 

Ha nincs kovászunk, akkor azt egyszerűen csak hagyjuk el, de az élesztő mennyiségét emeljük meg 5 g-ra.

Tészta hozzávalói: másnap készítjük el
· 500 g finomliszt

· 2 tk. só

· 1 tk. méz

· 20 g puha vaj

· az összes öregtészta

· kb. 3 dl víz

· 10 g friss élesztő

Dagasztógéppel 2-3 percig alacsony, majd 8-10 percig magas fokozaton keverjük a tésztát!

Könnyű, a kenyértésztánál kissé lágyabb tésztát készítünk, de semmi esetre se legyen ragacsos.

Kelesztőtálba tesszük és szobahőmérsékleten 30-40 perc alatt duplájára kelesztjük.

Ezután enyhén lisztezett deszkára borítjuk és kb. 90 g-os darabokra osztjuk. 15 darab lesz belőle.

Minden darabot egyesével gömbölyítünk. A kis gombócokat letakarjuk és 10 percig pihenni hagyjuk.

Ezután megformázzuk a hosszúkás zsemléket. Hasonlóan , mint a vekninél, de teljesen összezárjuk az aljukat, majd kissé meg is sodorjuk.

Egy több rétegbe összehajtogatott, liszttel finoman meghintett abroszra teszünk egy sort a megformázott zsemlékből, majd szorosan mellettük felhúzzuk az abroszt, ezután jön a következő sor, majd megint, amíg az összes zsemle a helyére kerül.

Letakarjuk és 30-40 percig kelni hagyjuk.

A sütőt ezalatt előmelegítjük 230 fokra. Gőzös sütőben sütjük. Én a MIELE sütő gőzös funkcióját választottam. Hagyományos sütőknél az aljába bekészítünk egy fém edényt (én egy kiszuperált őzgerincformát használok).  Egy nagy tepsit, amin a zsemléket sütni fogjuk, is betolunk a sütőbe és jól átforrósítjuk.

A forró tepsit óvatosan kivesszük, a megkelt zsemléket egymástól kissé távolabb a tepsire fektetjük (a 15 zsemlét két részletben tudjuk kisütni). Egy éles pengével hosszában bevágjuk, majd vízzel lepermetezzük a tésztákat. A tepsit visszatoljuk a forró sütőbe és a bekészített edénybe 2 dl forró vizet öntünk. A sütő ajtaját gyorsan becsukjuk. A zsemlék sütési ideje kb. 20 perc, 15 perc után a vizes edényt kivesszük a sütő aljából.

A kész zsemléket rácsra szedjük hűlni és finoman lepermetezzük hideg vízzel.

